# name
La intervenció paleontològica a la nova fase del dipòsit controlat de Can Mata (Els Hostalets de Pierola, Anoia): campanyes 2002-2003, 2004 i 2005

# metadata.dc.description.abstract[].value
Els Hostalets de Pierola és un municipi de la comarca de l'Anoia que, juntament amb els municipis propers com Piera i Masquefa, constitueix una de les zones més riques en restes de vertebrats fòssils de Catalunya. Des de principis del segle XX i fins a l'actualitat, els nombrosos jaciments d'aquesta zona han estat excavats i mostrejats, tot i que de forma intermitent, per diversos paleontòlegs com Bataller, Crusafont, Villalta, i d'altres. A partir de la dècada de 1970, però, les localitats dels Hostalets deixaren de ser prospectades intensivament, i paral·lelament, a prop de la masia de Can Mata de la Garriga, es generà un abocador il·legal d'escombraries, que finalment es condicionà i legalitzà el 1985, i donà lloc a l'actual abocador o Dipòsit Controlat de Can Mata. Amb el canvi de segle, començà a veure's la necessitat d'ampliar l'abocador, i es planejà la Nova Fase del Dipòsit Controlat de Can Mata. Un informe previ, encarregat per l'empresa promotora, CESPA Gestión de Residuos, SA, concloïa que la descoberta d'un gran nombre de restes fòssils de vertebrats era inevitable (Galindo, 2001), i que per tant calien tota una sèrie de mesures correctores per garantir la preservació del patrimoni paleontològic. Les obres de construcció i explotació de l'abocador, amb remoció de centenars de milers de metres cúbics de sediments miocens per part de maquinària pesant, representaven sens dubte, amb l'adequat control paleontològic, una oportunitat única per millorar el coneixement científic sobre el Miocè mitjà al nostre país.

# metadata.dc.source[].value
Articles publicats en revistes (Dinàmica de la Terra i l'Oceà)

# metadata.dc.title[].value
La intervenció paleontològica a la nova fase del dipòsit controlat de Can Mata (Els Hostalets de Pierola, Anoia): campanyes 2002-2003, 2004 i 2005